b'\n_START_ARTICLE_\nPihalni orkester Litostroj\n_START_SECTION_\nZgodovina\n_START_PARAGRAPH_\nPihalni orkester Litostroj je bil ustanovljen leta 1950 pod imenom Mladinska godba Litostroj._NEWLINE_Pod tem imenom je nastopal ve\xc4\x8d kot dve desetletji, potem pa se je leta 1971 preimenoval v Pihalni orkester Litostroj._NEWLINE_Najdlje je orkester vodil Leander Pegan, leta 1977 pa je njegovo vlogo prevzel Blagoje Ili\xc4\x87._NEWLINE_Pod dirigentsko palico teh dveh dirigentov je orkester prepotoval dobr\xc5\xa1en del srednje Evrope, izdal pa je tudi malo plo\xc5\xa1\xc4\x8do._NEWLINE_Leta 1987 je dirigentsko palico prevzel Marjan Stropnik._NEWLINE_Za sodelovanje v orkestru je navdu\xc5\xa1il mnogo mladih glasbenikov, ob tem pa poskrbel tudi za sodobnej\xc5\xa1i repertoar po zgledu sodobnih evropskih pihalnih orkestrov \xe2\x80\x93 velik poudarek je dal koncertnemu programu za razliko od prej najpogosteje izvajanih kora\xc4\x8dnic._NEWLINE_Rezultat novega na\xc4\x8dina dela je bil kmalu viden: na desetem tekmovanju pihalnih orkestrov leta 1989 je orkester osvojil zlato plaketo za koncertni program, naslednje leto pa so posneli \xc5\xa1e kaseto._NEWLINE_V letih 1994 do 1996 je orkester vodil Edvard Eberl, v letih 1997 in 1998 pa Toma\xc5\xbe Grintal._NEWLINE_Do oktobra 2006 je orkester vodil izku\xc5\xa1eni profesor Franc Gornik, sedaj pa orkester igra pod taktirko Gregorja Vidmarja, ceremonialnega dirigenta v Orkestru Slovenske vojske.\n_START_SECTION_\n\xc4\x8clanstvo\n_START_PARAGRAPH_\nOrkester trenutno \xc5\xa1teje preko 40 \xc4\x8dlanov, ki igrajo pihala, trobila in tolkala._NEWLINE_Predsednik Kulturno umetni\xc5\xa1kega dru\xc5\xa1tva Pihalni orkester Litostroj je Matej Gosti\xc4\x8d.\n_START_SECTION_\nRepertoar\n_START_PARAGRAPH_\nRepertoar Pihalnega orkestra Litostroj je izredno raznolik: od klasike do modernih skladb, od Glenna Millerja do Avsenikov, seveda pa izvaja tudi kora\xc4\x8dnice, ki so vedno del obveznega programa vsake pihalne godbe._NEWLINE_Vsako leto priredi dva ve\xc4\x8dja koncerta, premiernega spomladi ter bo\xc5\xbei\xc4\x8dno-novoletnega v \xc4\x8dasu veselega decembra, kjer izvaja koncertni program._NEWLINE_Poleg tega ima vsako leto tudi do 50 ve\xc4\x8djih in manj\xc5\xa1ih nastopov ter promenadnih koncertov, kjer izvaja tako resne kot zabavne skladbe, zimzelene melodije in kora\xc4\x8dnice.'